[pic] | COMISIA EUROPEANĂ |

Bruxelles, 10.11.2010

COM(2010) 640 final

COMUNICARE A COMISIEI CĂTRE PARLAMENTUL EUROPEAN ŞI CONSILIU

INSTRUMENTUL DE ASISTENȚĂ PENTRU PREADERARE (IPA)CADRUL FINANCIAR INDICATIV MULTIANUAL REVIZUIT PENTRU PERIOADA 2011-2013

COMUNICARE A COMISIEI CĂTRE PARLAMENTUL EUROPEAN ŞI CONSILIU

INSTRUMENTUL DE ASISTENȚĂ PENTRU PREADERARE (IPA)CADRUL FINANCIAR INDICATIV MULTIANUAL REVIZUIT PENTRU PERIOADA 2011-2013

Introducere

Cadrul financiar indicativ multianual (CFIM) pentru instrumentul de asistență pentru preaderare (IPA) are ca obiectiv furnizarea de informații privind defalcarea indicativă a pachetului financiar global al IPA, propusă de Comisie în conformitate cu articolul 5 din Regulamentul (CE) nr. 1085/2006 (Regulamentul IPA). Acesta face legătura între cadrul politic din pachetul de măsuri privind extinderea și procesul bugetar. Documentele indicative de planificare multianuală, care sunt întocmite pentru fiecare țară beneficiară și pentru programul cu beneficiari multipli, prin intermediul cărora se acordă asistența pentru preaderare, țin seama de defalcarea indicativă propusă în CFIM. Pentru prima dată, pentru perioada 2011-2013 vor exista documente indicative de planificare multianuală distincte în ceea ce privește cooperarea transfrontalieră.

CFIM se bazează pe un ciclu trienal continuu de programare. De regulă, în ultimul trimestru al anului N-2, se prezintă un CFIM pentru anii N, N+1 și N+2 în cadrul pachetului pentru extindere, reprezentând o propunere de transpunere în termeni financiari a priorităților politice prevăzute în pachetul menționat anterior, ținând seama de cadrul financiar. Întrucât 2013 reprezintă ultimul exercițiu bugetar al IPA, prezentul CFIM acoperă aceeași perioadă ca și CFIM anterior, și anume 2011-2013 indică modul în care este repartizat pachetul financiar pentru asistența de preaderare pe țări și componente pentru perioada menționată și indică, de asemenea, pachetul financiar pentru programele cu beneficiari multipli, precum și cheltuielile de sprijin.

Ca și în anii anteriori, CFIM este publicat pe baza statutului actual al țărilor în cauză și, în acest stadiu, nu aduce atingere deciziilor Consiliului privind avizele prezentate în cadrul pachetului pentru extindere, nici unei date probabile de aderare a țărilor candidate. Pentru prima dată, CFIM include Islanda, ca țară beneficiară[1]. În cazul în care sunt necesare modificări importante ale prezentului CFIM, anterior următoarei publicări anuale a CFIM în toamna anului 2011, Comisia va publica o versiune modificată în timp util. Odată ce o țară candidată devine membră a UE, niciunul dintre fondurile pentru preaderare alocate acestei țări cu titlu provizoriu nu va mai fi disponibil pentru noul stat membru începând cu anul aderării.

Prioritățile politice globale ale preaderării sunt prevăzute în parteneriatele europene și de aderare, în rapoartele anuale privind progresele realizate și în documentul de strategie de aderare, care sunt incluse în pachetul de extindere prezentat în fiecare an Parlamentului European și Consiliului.

Programarea financiară strategică

1. Alocarea fondurilor între țări

Punctul de plecare pentru alocările din 2007 a fost un angajament al Comisiei de asigurare a faptului că nicio țară beneficiară nu va primi în 2007 mai puțin decât a primit în 2006 și, în plus, Bosnia și Herțegovina și Albania nu vor primi mai puțin decât media anuală a finanțării pe care a primit-o fiecare în perioada 2004-2006. Acest ultim aspect reflectă faptul că finanțarea pentru aceste țări a fost concentrată în 2004.

Începând din 2008, cifrele au fost calculate pe baza alocărilor pe cap de locuitor citate în trecut ca indicator indirect al necesităților și impactului. În raport cu acest indicator, nivelurile pe cap de locuitor pentru fiecare țară potențial candidată din Balcanii de Vest cresc în perioada aferentă cadrului financiar actual, depășind media de 23 euro pe cap de locuitor (valoare exprimată în prețurile din 2004) primită în perioada 2004-2006, în cadrul CARDS. Pentru Muntenegru, nivelurile de finanțare pe cap de locuitor sunt mai ridicate decât pentru celelalte țări potențial candidate, reflectând nivelul minim de finanțare necesar pentru o funcționare corespunzătoare a administrației, indiferent de mărimea țării. Defalcarea globală a fondurilor între țări a fost respectată, cu excepția Kosovo[2], care a primit o finanțare IPA mai mare. În 2008, autoritatea bugetară a acordat 60 de milioane de euro ca parte a unei mobilizări mai largi a unor noi fonduri de sprijinire a stabilității și dezvoltării Kosovo. Această sumă a fost suplimentată cu un transfer de 60 de milioane de euro provenind din credite pentru asistență macrofinanciară neutilizate. În 2009, a fost angajată o sumă suplimentară de 40 de milioane de euro ca urmare a Conferinței donorilor desfășurată în iulie 2008.

Pentru Croația și Fosta Republică Iugoslavă a Macedoniei, care sunt țări candidate, se alocă peste 30 euro pe cap de locuitor (valoare exprimată în prețurile din 2004). Acest nivel este menținut pe parcursul acestei perioade pentru Croația. Pentru Fosta Republică Iugoslavă a Macedoniei, finanțarea calculată pe cap de locuitor continuă să crească, reflectând nivelul minim de finanțare necesar pentru o funcționare corespunzătoare a administrației, indiferent de mărimea țării.

Pentru Turcia, ținând seama de mărimea și capacitatea de absorbție a țării, nivelului asistenței pe cap de locuitor va crește treptat în perioada 2007-2013.

2. Alocarea între componente

Finanțarea în cadrul IPA are loc prin intermediul următoarelor cinci componente: I – „asistență pentru tranziție și consolidarea instituțiilor”; II – „cooperare transfrontalieră”; III – „dezvoltare regională”; IV – „dezvoltarea resurselor umane” și V – „dezvoltare rurală”.

Componenta I, „tranziție și consolidarea instituțiilor”, acoperă toate acțiunile de consolidare instituțională și investițiile legate de acquis-ul comunitar; aceasta ajută țările beneficiare să își consolideze capacitatea administrativă și judiciară și abordează, în funcție de priorități, măsurile de cooperare care nu sunt vizate în mod explicit de celelalte componente.

Componenta II, „cooperare transfrontalieră”, sprijină activitățile transfrontaliere dintre țările beneficiare, precum și cele dintre țările beneficiare și statele membre; aceasta acoperă, de asemenea, participarea țărilor care beneficiază de IPA la programele de cooperare transnaționale și interregionale din cadrul FEDER și la programele pentru bazine maritime din cadrul IEVP, după caz.

Componentele III și IV sunt accesibile țărilor candidate și vizează pregătirea acestor țări pentru programarea, implementarea și gestionarea fondurilor structurale și de coeziune în momentul aderării prin apropierea metodelor de implementare a acestor fonduri, în cea mai mare măsură posibilă în cadrul normelor de asistență externă. În special, componenta III, „dezvoltare regională”, urmărește replicarea, în cea mai mare măsură posibilă, a modelului FEDER și a Fondului de coeziune. Componenta IV, „dezvoltarea resurselor umane”, pregătește țările candidate pentru Fondul social european, în cadrul Strategiei europene pentru ocuparea forței de muncă. Componenta V, „dezvoltare rurală”, oferă sprijin țărilor candidate în pregătirea programelor de dezvoltare rurală care beneficiază de finanțare europeană după data aderării, prin punerea în aplicare a asistenței pentru preaderare prin intermediul unor sisteme care sunt cât mai apropiate de cele necesare după aderare.

La stabilirea alocărilor între diferitele componente, s-a ținut seama în mod corespunzător de gradul de pregătire al sistemelor de gestionare descentralizate necesare punerii în aplicare a componentelor III, IV și V în țările candidate actuale, precum și de necesitatea ca finanțarea din cadrul componentei II, care se referă la cooperarea transfrontalieră cu statele membre, să corespundă finanțării echivalente acordate în cadrul rubricii 1b a FEDER.

3. Alte alocări

Cheltuieli de sprijin

Acest pachet financiar acoperă costurile administrative direct legate de punerea în aplicare a IPA.

Alocările pentru programele cu beneficiari multipli

Programele cu beneficiari multipli din cadrul componentei I sunt destinate să completeze programele naționale și să consolideze relațiile multilaterale în Balcanii de Vest și Turcia. Strategia pune accentul pe domeniile considerate cruciale pentru integrarea europeană și pentru stabilitatea în regiune și pentru soluționarea problemelor care necesită cooperare între state. Programele cu impact regional și/sau cele care beneficiază de economii de scară sau de gamă, dacă sunt puse în aplicare în mod orizontal la nivelul mai multor țări beneficiare, sunt finanțate din acest pachet financiar .

Programele cu beneficiari multipli sprijină, printre altele, Școala regională de administrație publică, Acordul central european de comerț liber (CEFTA), Consiliul de Cooperare Regională (CCR), lupta împotriva criminalității organizate, bursele ERASMUS și învățământul superior. Aceste programe oferă, de asemenea, o bază facilității pentru societatea civilă, care îmbină sprijinul acordat atât în temeiul programelor IPA cu beneficiari multipli, cât și în temeiul programelor naționale. Consolidarea instituțională pentru Balcanii de Vest, Turcia și Islanda este finanțată prin intermediul instrumentului TAIEX și sunt făcute alocări pentru auditarea și evaluarea programelor regionale și naționale, precum și pentru activități de informare și comunicare. Nevoile de investiții ale IMM-urilor, eficiența energetică și dezvoltarea infrastructurii, realizate în strânsă colaborare cu Banca Europeană de Investiții și cu alte instituții financiare internaționale, vor fi în continuare finanțate în mare parte din alocarea regională și orizontală. Acest sprijin va fi coordonat în temeiul cadrului de investiții pentru Balcanii de Vest, instituit la sfârșitul anului 2009 pentru a consolida coordonarea și cooperarea între donori și instituțiile financiare internaționale implicate activ în Balcanii de Vest. Începând cu 2010, o parte a componentei II, și anume participarea țărilor la programele transnaționale „Mediterana” și „Europa de Sud-Est” din cadrul FEDER va fi, de asemenea, pusă în aplicare pe baza beneficiarilor multipli, din considerente de simplificare.

Prezentarea cifrelor

Tabelul următor conține cifrele de mai sus în prețuri curente și euro . Acesta indică alocările pe țări și componente, precum și alocările pentru programele cu beneficiari multipli și pentru cheltuielile de sprijin. Din motive de claritate, sunt incluse și cifrele finale privind angajamentele pentru anii anteriori, precum și cifrele actualizate pentru 2010.

Cadrul financiar indicativ multianual revizuit: defalcarea pachetului financiar aferent instrumentului de asistență pentru preaderare pentru perioada 2011-2013 în alocări pe țări și pe componente

Componentă | 2007 | 2008 | 2009 | 2010 | 2011 | 2012 | 2013 |

CROAȚIA |

Asistență pentru tranziție și consolidarea instituțiilor | 49 611 775 | 45 374 274 | 45 601 430 | 39 483 458 | 39 959 128 | 40 872 310 | 38 513 885 |

Cooperare transfrontalieră | 9 688 225 | 14 725 726 | 15 898 570 | 15 601 136 | 15 869 158 | 16 142 542 | 16 698 384 |

Dezvoltare regională | 45 050 000 | 47 600 000 | 49 700 000 | 56 800 000 | 58 200 000 | 59 348 000 | 62 000 000 |

Dezvoltarea resurselor umane | 11 377 000 | 12 700 000 | 14 200 000 | 15 700 000 | 16 000 000 | 16 040 000 | 18 000 000 |

Dezvoltare rurală | 25 500 000 | 25 600 000 | 25 800 000 | 26 000 000 | 26 500 000 | 27 268 000 | 27 700 000 |

TOTAL | 141 227 000 | 146 000 000 | 151 200 000 | 153 584 594 | 156 528 286 | 159 670 852 | 162 912 269 |

FOSTA REPUBLICĂ IUGOSLAVĂ A MACEDONIEI |

Asistență pentru tranziție și consolidarea instituțiilor | 41 641 613 | 41 122 001 | 39 310 500 | 36 917 068 | 28 803 410 | 28 207 479 | 27 941 228 |

Cooperare transfrontalieră | 4 158 387 | 4 077 999 | 4 371 501 | 4 467 526 | 5 124 876 | 5 183 373 | 5 243 041 |

Dezvoltare regională | 7 400 000 | 12 300 000 | 20 800 000 | 29 400 000 | 39 300 000 | 42 300 000 | 51 800 000 |

Dezvoltarea resurselor umane | 3 200 000 | 6 000 000 | 7 100 000 | 8 400 000 | 8 800 000 | 10 380 000 | 11 200 000 |

Dezvoltare rurală | 2 100 000 | 6 700 000 | 10 200 000 | 12 500 000 | 16 000 000 | 19 000 000 | 21 028 000 |

TOTAL | 58 500 000 | 70 200 000 | 81 782 001 | 91 684 594 | 98 028 286 | 105 070 852 | 117 212 269 |

Componentă | 2007 | 2008 | 2009 | 2010 | 2011 | 2012 | 2013 |

ISLANDA |

Asistență pentru tranziție și consolidarea instituțiilor | 10 000 000 | 12 000 000 | 6 000 000 |

TOTAL | 10 000 000 | 12 000 000 | 6 000 000 |

TURCIA |

Asistență pentru tranziție și consolidarea instituțiilor | 256 702 720 | 256 125 297 | 239 550 810 | 217 809 826 | 228 620 919 | 233 900 336 | 238 325 843 |

Cooperare transfrontalieră | 2 097 280 | 2 874 709 | 3 049 190 | 3 090 174 | 9 779 081 | 9 974 664 | 10 174 157 |

Dezvoltare regională | 167 500 000 | 173 800 000 | 182 700 000 | 238 100 000 | 293 400 000 | 367 805 000 | 378 000 000 |

Dezvoltarea resurselor umane | 50 200 000 | 52 900 000 | 55 600 000 | 63 400 000 | 77 600 000 | 89 930 000 | 96 000 000 |

Dezvoltare rurală | 20 700 000 | 53 000 000 | 85 500 000 | 131 300 000 | 172 500 000 | 197 890 000 | 213 000 000 |

TOTAL | 497 200 000 | 538 700 006 | 566 400 000 | 653 700 000 | 781 900 000 | 899 500 000 | 935 500 000 |

ALBANIA |

Asistență pentru tranziție și consolidarea instituțiilor | 54 318 790 | 65 237 756[3] | 71 360 000 | 84 200 000[4] | 84 301 650 | 85 987 683 | 87 446 037 |

Cooperare transfrontalieră | 6 681 210 | 8 582 244 | 9 822 921 | 9 973 173 | 10 126 636 | 10 283 169 | 10 666 232 |

TOTAL | 61 000 000 | 73 820 000 | 81 182 921 | 94 173 173 | 94 428 286 | 96 270 852 | 98 112 269 |

BOSNIA ȘI HERȚEGOVINA |

Asistență pentru tranziție și consolidarea instituțiilor | 58 136 394 | 69 854 783 | 83 900 000 | 100 688 099 | 102 681 861 | 104 673 499 | 106 870 228 |

Cooperare transfrontalieră | 3 963 606 | 4 945 217 | 5 207 746 | 4 696 495 | 4 746 425 | 4 797 353 | 4 942 041 |

TOTAL | 62 100 000 | 74 800 000 | 89 107 746 | 105 384 594 | 107 428 286 | 109 470 852 | 111 812 269 |

Componentă | 2007 | 2008 | 2009 | 2010 | 2011 | 2012 | 2013 |

MUNTENEGRU |

Asistență pentru tranziție și consolidarea instituțiilor | 27 490 504 | 28 112 552 | 29 832 179[5] | 29 838 823 | 29 843 599 | 30 446 471 | 30 996 035 |

Cooperare transfrontalieră | 3 909 496 | 4 487 448 | 4 667 821 | 3 682 690 | 4 310 344 | 4 338 551 | 4 418 687 |

TOTAL | 31 400 000 | 32 600 000 | 34 500 000 | 33 521 513 | 34 153 943 | 34 785 022 | 35 414 722 |

SERBIA |

Asistență pentru tranziție și consolidarea instituțiilor | 181 496 352 | 179 441 314 | 182 551 643 | 186 206 679 | 189 956 810 | 193 801 948 | 203 101 005 |

Cooperare transfrontalieră | 8 203 648 | 11 458 686 | 12 248 357 | 11 751 753 | 11 922 790 | 12 097 244 | 11 630 694 |

TOTAL | 189 700 000 | 190 900 000 | 194 800 000 | 197 958 432 | 201 879 600 | 205 899 192 | 214 731 699 |

KOSOVO |

Asistență pentru tranziție și consolidarea instituțiilor | 68 300 000 | 184 700 000 | 106 100 000 | 66 100 000 | 65 828 286 | 67 070 852 | 70 712 269 |

Cooperare transfrontalieră | 0 | 0 | 0 | 1 200 000 | 2 871 714 | 2 929 148 | 2 987 731 |

TOTAL | 68 300 000 | 184 700 000 | 106 100 000 | 67 300 000 | 68 700 000 | 70 000 000 | 73 700 000 |

Componentă | 2007 | 2008 | 2009 | 2010 | 2011 | 2012 | 2013 |

TOTAL PROGRAME PE ȚARĂ |

1 109 427 000 | 1 311 720 006 | 1 305 072 668 | 1 397 306 900 | 1 553 046 687 | 1 692 667 622 | 1 755 395 497 |

PROGRAME CU BENEFICIARI MULTIPLI |

Asistență pentru tranziție și consolidarea instituțiilor | 129 571 000[6] | 137 736 644[7] | 188 867 536[8] | 141 706 551[9] | 186 269 100 | 156 860 000 | 177 845 477 |

Cooperare transfrontalieră | 0 | 0 | 0 | 4 921 679 | 5 293 313 | 5 672 378 | 6 059 026 |

CHELTUIELI DE SPRIJIN |

44 793 000 | 51 950 000 | 47 648 000 | 47 393 000 | 52 183 900 | 80 500 000 | 84 500 000 |

TOTAL GENERAL |

1 263 200 000 | 1 501 406 650 | 1 541 588 204 | 1 591 328 130 | 1 796 793 000 | 1 935 700 000 | 2 023 800 000 |

Cifrele sunt exprimate în euro, în prețurile curente.

[1] Regulamentul (UE) nr. 540/2010 al Parlamentului European și al Consiliului din 16 iunie 2010 de modificare a Regulamentului (CE) nr. 1085/2006 al Consiliului de instituire a unui instrument de asistență pentru preaderare (IPA).

[2] Conform Rezoluției nr. 1244/99 a Consiliului de Securitate al Organizației Națiunilor Unite.

[3] Include fonduri suplimentare în valoare de 3,12 milioane de euro recuperate din programele anterioare.

[4] Include fonduri suplimentare în valoare de 1,5 milioane de euro recuperate din programele anterioare.

[5] Include fonduri suplimentare în valoare de 1,2 milioane de euro recuperate din programele anterioare.

[6] Include fonduri suplimentare în valoare de 20,6 milioane de euro recuperate din programele anterioare.

[7] Include fonduri suplimentare în valoare de 2 milioane de euro recuperate din programele anterioare.

[8] Include fonduri suplimentare în valoare de 22,8 milioane de euro recuperate din programele anterioare.

[9] Această sumă include o reducere de 29 de milioane de euro pentru facilitatea de securitate alimentară, care va fi rambursată în 2011 (14 milioane de euro), 2012 (6 milioane de euro) și 2013 (9 milioane de euro). Fondurile rambursate în acești ani vor fi utilizate pentru alocarea destinată Islandei. Suma cuprinde și fonduri suplimentare în valoare de 2,7 milioane de euro recuperate din programele anterioare.